## Pravilnik o provedbenim mjerama koje se odnose na zabranu recikliranja riba unutar istih vrsta, zakapanja i spaljivanja nusproizvoda životinjskog podrijetla

### NN 96/2009 (4.8.2009.), Pravilnik o provedbenim mjerama koje se odnose na zabranu recikliranja riba unutar istih vrsta, zakapanja i spaljivanja nusproizvoda životinjskog podrijetla

MINISTARSTVO POLJOPRIVREDE, RIBARSTVA I RURALNOG RAZVOJA

2391

Na temelju članka 48. stavka 2. Zakona o veterinarstvu (»Narodne novine«, broj 41/07 i 155/08) i članka 56. stavka 2. podstavka 6. Zakona o hrani (»Narodne novine«, broj 46/07 i 155/08), ministar poljoprivrede, ribarstva i ruralnog razvoja donosi

PRAVILNIK

O PROVEDBENIM MJERAMA KOJE SE ODNOSE NA ZABRANU RECIKLIRANJA RIBA UNUTAR ISTIH VRSTA, ZAKAPANJA I SPALJIVANJA NUSPROIZVODA ŽIVOTINJSKOG PODRIJETLA[[1]](#footnote-29081-1)

Područje primjene

Članak 1.

Ovim se Pravilnikom propisuju provedbene mjere o zabrani recikliranja riba unutar istih vrsta, zakapanja i spaljivanja nusproizvoda životinjskog podrijetla (u daljnjem tekstu: nusproizvodi) u skladu s Pravilnikom o nusproizvodima životinjskog podrijetla koji nisu za prehranu ljudi (»Narodne novine«, broj 87/09)[[2]](#footnote-29081-2).

Izuzeće od zabrane recikliranja riba unutar istih vrsta

Članak 2.

1) U skladu s člankom 22. stavkom 2. Pravilnika o nusproizvodima životinjskog podrijetla koji nisu za prehranu ljudi[[3]](#footnote-29081-3) dozvoljena je hranidba riba prerađenim životinjskim bjelančevinama dobivenim od ribe ili dijelova riba iste vrste.

2) Izuzeće iz stavka 1. ovoga članka ne primjenjuje se na hranidbu riba iz uzgoja prerađenim životinjskim bjelančevinama dobivenim od riba iz uzgoja iste vrste.

Nusproizvodi od riba iz ulova

Članak 3.

Riba iz ulova i nusproizvodi od ribe koja je ulovljena u otvorenom moru ili jezerima može se koristiti:

(a) za proizvodnju hrane za ribe; i

(b) kao hrana za ribe.

Zahtjevi za hranidbu riba iz uzgoja

Članak 4.

Riba i nusproizvodi od ribe i proizvodi dobiveni od njih namijenjeni kao hrana za ribe iz uzgoja u skladu s člankom 3. ovoga Pravilnika moraju udovoljavati zahtjevima iz Priloga I. ovoga Pravilnika.

Kontrolne mjere

Članak 5.

Ministarstvo poljoprivrede, ribarstva i ruralnog razvoja (u daljnjem tekstu: nadležno tijelo) poduzima potrebne mjere za kontrolu:

(a) prerade i korištenja hrane za životinje koja sadrži prerađene životinjske bjelančevine dobivene od trupa ili dijelova trupa životinja iste vrste;

(b) životinja koje se hrane hranom za životinje iz točke (a) ovoga članka, uključujući strogi nadzor zdravstvenog statusa tih životinja,

(c) sukladnosti zahtjevima iz Priloga I. ovoga Pravilnika.

Uklanjanje nusproizvoda u slučaju izbijanja bolesti

Članak 6.

1) U slučaju kad nadležno tijelo zabrani prijevoz nusproizvoda do najbliže spalionice ili objekta za preradu u skladu s člankom 24. stavkom 1. točkom (c) Pravilnika o nusproizvodima životinjskog podrijetla koji nisu za prehranu ljudi[[4]](#footnote-29081-4), nadležno tijelo može odobriti uklanjanje tih nusproizvoda:

(a) kao otpada, spaljivanjem ili zakapanjem na mjestu s kojeg potječe nusproizvod;

(b) na odlagalištu odobrenom u skladu s Pravilnikom o načinima i uvjetima odlaganja otpada, kategorijama i uvjetima rada za odlagališta otpada (»Narodne novine«, broj 117/07)[[5]](#footnote-29081-5); ili

(c) kao otpada, spaljivanjem ili zakapanjem na mjestu na kojem je najmanji rizik po zdravlje ljudi, životinja i okoliša, uz uvjet da se to mjesto nalazi na udaljenosti koja je dovoljna da nadležno tijelo može provesti mjere sprječavanja opasnosti za zdravlje ljudi i životinja te okoliš.

2) Spaljivanje i zakapanje na mjestima navedenim u stavku 1. točkama (a) i (c) ovoga članka, provodi se u skladu s odredbama posebnih propisa[[6]](#footnote-29081-6) i smjernica o zaštiti okoliša i javnom zdravstvu.

3) Nadležno tijelo nadzire spaljivanje i zakapanje nusproizvoda i poduzima mjere potrebne za osiguranje udovoljavanja zahtjevima iz Priloga II. ovoga Pravilnika.

Nadziranje teže dostupnih područja koja se koriste za spaljivanje i zakapanje nusproizvoda

Članak 7.

U slučaju uklanjanja nusproizvoda, podrijetlom iz teže dostupnih područja u skladu s člankom 24. stavkom 1. točkom (b) Pravilnika o nusproizvodima životinjskog podrijetla koji nisu za prehranu ljudi[[7]](#footnote-29081-7) nadležno tijelo u pravilnim vremenskim razmacima nadzire područje određeno kao teže dostupno područje kako bi se osigurala sukladnost sa zahtjevima iz Priloga II. ovoga Pravilnika.

Spaljivanje i zakapanje pčela i pčelinjih proizvoda

Članak 8.

U slučaju pčela i pčelinjih proizvoda na koje se odnosi članak 5. stavak 1. točka (g) Pravilnika o nusproizvodima životinjskog podrijetla koji nisu za prehranu ljudi[[8]](#footnote-29081-8) nadležno tijelo može, ukoliko je potrebno, odlučiti da se oni mogu ukloniti kao otpad spaljivanjem ili zakapanjem na mjestu nastanka, pod uvjetom da su poduzete sve potrebne mjere kako bi se osiguralo da spaljivanje ili zakapanje pčela i pčelinjih proizvoda neće ugroziti zdravlje životinja i ljudi te okoliš, u skladu s odredbama posebnih propisa[[9]](#footnote-29081-9) i smjernicama o zaštiti okoliša i javnom zdravstvu.

Vođenje evidencije

Članak 9.

U slučaju spaljivanja ili zakapanja u skladu s člancima 6., 7. i 8. ovoga Pravilnika, osoba odgovorna za spaljivanje ili zakapanje mora voditi evidencije o:

(a) količini, kategoriji i vrsti zakopanih ili spaljenih nusproizvoda:

(b) datumu i mjestu zakapanja i spaljivanja.

Završne odredbe

Članak 10.

Prilozi I. i II. tiskani su u dodatku ovoga Pravilnika i njegov su sastavni dio.

Članak 11.

Ovaj Pravilnik stupa na snagu osmoga dana od dana objave u »Narodnim novinama«.

Klasa: NP 011-02/09-01/175

Urbroj: 525-06-2-0532/09-01

Zagreb, 22. srpnja 2009.

Ministar
Petar Čobanković, v. r.

**PRILOG I.**

Zahtjevi za hranu za životinje i evidencije koje vode objekti za preradu i objekti za proizvodnju hrane za životinje uključeni u preradu ribljih nusproizvoda i proizvoda dobivenih od istih namijenjenih hranidbi riba

A. Zahtjevi za ribu i nusproizvode namijenjene hranidbi riba

Riba i nusproizvodi i proizvodi dobiveni od istih namijenjeni hranidbi riba, moraju udovoljavati sljedećim zahtjevima:

(a) s njima se mora postupati i prerađivati ih odvojeno od materijala koji nije odobren za tu namjenu;

(b) moraju potjecati od riba iz ulova ili ostalih morskih životinja koje nisu sisavci ulovljeni u otvorenom moru ili jezerima u svrhu proizvodnje ribljeg brašna, ili od svježih nusproizvoda od riba iz ulova prerađenih u objektima za proizvodnju ribljih proizvoda za prehranu ljudi;

(c) moraju biti prerađeni u objektu za preradu odobrenom u skladu s člankom 17. Pravilnika o nusproizvodima životinjskog podrijetla koji nisu za prehranu ljudi[[10]](#footnote-29081-10), na način koji osigurava mikrobiološku ispravnost proizvoda;

(d) moraju biti pakirani nakon obrade, a prije distribucije, u pakiranja koja su jasno i čitljivo označena nazivom i adresom objekta za proizvodnju hrane za životinje i riječima: »može se koristiti za hranidbu riba«.

B. Evidencije koje vode objekti za preradu i objekti za proizvodnju hrane za životinje, uključeni u preradu ribljih nusproizvoda i proizvodnju proizvoda dobivenih od njih namijenjenih hranidbi riba

Objekti za preradu i objekti za proizvodnju hrane za životinje moraju voditi sljedeće evidencije u odnosu na nusproizvode ili od njih dobivene proizvode:

(a) o podrijetlu, količini i datumu zaprimljenih pošiljaka nusproizvoda ili ribljeg brašna,

(b) dnevne evidencije proizvedene i otpremljene količine ribljeg brašna ili hrane za životinje.

**PRILOG II.**

Provedbene mjere u odnosu na uklanjanje nusproizvoda

A. Pojam

U svrhu provedbe ovoga Pravilnika »spaljivanje ili zakapanje na mjestu nastanka« znači spaljivanje ili zakapanje na mjestu s kojeg nusproizvod potječe, ili ukoliko su poduzete biosigurnosne mjere u svrhu sprječavanja širenja bolesti prijevozom nusproizvoda, na odlagalištu odobrenom u skladu s Pravilnikom o načinima i uvjetima odlaganja otpada, kategorijama i uvjetima rada za odlagališta otpada[[11]](#footnote-29081-11), ili na mjestu na kojemu je najmanji rizik po zdravlje ljudi, životinja i okoliša, uz uvjet da se to mjesto nalazi na udaljenosti koja je dovoljna da nadležno tijelo može provesti mjere sprječavanja opasnosti za zdravlje ljudi i životinja te okoliš, u skladu s odredbama posebnih propisa[[12]](#footnote-29081-12) i smjernicama o zaštiti okoliša i javnom zdravstvu.

B. Uklanjanje nusproizvoda

1. Nadležno tijelo nadzire spaljivanje nusproizvoda i poduzima potrebne mjere kako bi osiguralo da su isti spaljeni:

(a) na primjereno izrađenoj lomači i da su nusproizvoda pretvoreni u pepeo;

(b) ne dovodeći u opasnost zdravlje ljudi;

(c) ne koristeći postupke ili metode koje mogu ugroziti okoliš, u skladu s odredbama posebnih propisa12 i smjernicama o zaštiti okoliša i javnom zdravstvu, u odnosu na:

– rizik u odnosu na vodu, zrak, tlo, biljke i životinje,

– buku i neugodne mirise; i

– štetne utjecaje na okoliš i područja od posebnog interesa.

2. Nadležno tijelo nadzire zakapanje nusproizvoda i poduzima potrebne mjere kako bi osiguralo da su isti zakopani:

(a) na način da nisu dostupni mesojedima; i

(b) na:

– odlagalištu odobrenom u skladu s Direktivom Pravilnikom o načinima i uvjetima odlaganja otpada, kategorijama i uvjetima rada za odlagališta otpada11; ili

– drugom mjestu koje ne ugrožava zdravlje ljudi.

3. U slučaju zakapanja na mjestu koje nije odobreno odlagalište, nadležno tijelo poduzima mjere kako bi osiguralo da se nusproizvodi zakopaju ne koristeći postupke ili metode koji mogu ugroziti okoliš, u skladu s odredbama posebnih propisa12 i smjernicama o zaštiti okoliša i javnom zdravstvu, u odnosu na:

– rizik u odnosu na vodu, zrak, tlo, biljke i životinje,

– buku i neugodne mirise; i

– štetne utjecaje na okoliš i područja od posebnog interesa.

4. Ukoliko se nusproizvodi premještaju sa mjesta podrijetla, moraju biti udovoljeni sljedeći zahtjevi:

(a) nusproizvodi se moraju prevoziti u čvrstom, nepropusnom spremniku ili vozilu;

(b) utovar i istovar nusproizvoda mora biti pod nadzorom nadležnog tijela;

(c) nakon napuštanja mjesta podrijetla nusproizvoda, kotači vozila se moraju dezinficirati sredstvom odobrenim od nadležnog tijela;

(d) nakon istovara nusproizvoda, spremnici i vozila koja se koriste za prijevoz nusproizvoda moraju se temeljito očistiti i dezinficirati sredstvom odobrenim od nadležnog tijela;

(e) mora se osigurati prikladna pratnja za vozila, kontrola nepropusnosti i dvostruki pokrov.

C. Uklanjanje nusproizvoda na teže dostupnim područjima

U slučaju uklanjanja nusproizvoda na teže dostupnim područjima u skladu s člankom 24. stavkom 1. točkom (b) Pravilnika o nusproizvodima životinjskog podrijetla koji nisu za prehranu ljudi[[13]](#footnote-29081-13):

(a) nadležno tijelo redovito nadzire područja određena kao teže dostupna područja kako bi osiguralo da su ta područja i postupci uklanjanja u skladu s člankom 24. stavkom 1. točkom (b) Pravilnika o nusproizvodima životinjskog podrijetla koji nisu za prehranu ljudi13 pod kontrolom;

(b) spaljivanje ili zakapanje obavlja se u skladu s odredbama posebnih propisa[[14]](#footnote-29081-14) i smjernicama o zaštiti okoliša i javnom zdravstvu, u odnosu na:

– rizik u odnosu na vodu, zrak, tlo, biljke i životinje,

– buku i neugodne mirise; i

– štetne utjecaje na okoliš i područja od posebnog interesa.

[[1](#footnote-29081-1-backlink)]1 Pravilnikom se preuzimaju odredbe Uredbe Komisije (EZ) br. 811/2003 od 12. svibnja 2003 o implementaciji Uredbe (EZ) Europskog Parlamenta i Vijeća vezano uz zabranu recikliranja za ribe unutar istih vrsta, zakapanje i spaljivanje nusproizvoda životinjskog podrijetla

[[2](#footnote-29081-2-backlink)]2 Pravilnikom o nusproizvodima životinjskog podrijetla koji nisu za prehranu ljudi (»Narodne novine«, broj 87/09) su preuzete odredbe Uredbe (EZ) br. 1774/2002 Europskog parlamenta i Vijeća od 3. listopada 2002. kojom se utvrđuju zdravstvena pravila koja se odnose na nusproizvode životinjskog podrijetla koji nisu namijenjeni prehrani ljudi

[[3](#footnote-29081-3-backlink)]3 Člankom 22. stavkom 2. Pravilnika o nusproizvodima životinjskog podrijetla koji nisu za prehranu ljudi (»Narodne novine«, broj 87/09) su preuzete odredbe članka 22. stavka 2. Uredbe (EZ) br. 1774/2002 Europskog parlamenta i Vijeća od 3. listopada 2002. kojom se utvrđuju zdravstvena pravila koja se odnose na nusproizvode životinjskog podrijetla koji nisu namijenjeni prehrani ljudi

[[4](#footnote-29081-4-backlink)]4 Člankom 24. stavkom 1. točkom (c) Pravilnika o nusproizvodima životinjskog podrijetla koji nisu za prehranu ljudi (»Narodne novine«, broj 87/09) su preuzete odredbe članka 24. stavka 1. točke (c) Uredbe (EZ) br. 1774/2002 Europskog parlamenta i Vijeća od 3. listopada 2002. kojom se utvrđuju zdravstvena pravila koja se odnose na nusproizvode životinjskog podrijetla koji nisu namijenjeni prehrani ljudi

[[5](#footnote-29081-5-backlink)]5 Pravilnikom o načinima i uvjetima odlaganja otpada, kategorijama i uvjetima rada za odlagališta otpada (»Narodne novine«, broj 117/07) su preuzete odredbe Direktive Vijeća 1999/31/EZ od 26. travnja 1999. o odlagalištima otpada

[[6](#footnote-29081-6-backlink)]6 Nacionalno zakonodavstvo kojim se prenosi zakonodavstvo Europske unije i zakonodavstvo Europske unije koje će se primjenjivati izravno po pristupanju EU

[[7](#footnote-29081-7-backlink)]7 Člankom 24. stavkom 1. točkom (b) Pravilnika o nusproizvodima životinjskog podrijetla koji nisu za prehranu ljudi (»Narodne novine«, broj 87/09) su preuzete odredbe članka 24. stavka 1. točke (b) Uredbe (EZ) br. 1774/2002 Europskog parlamenta i Vijeća od 3. listopada 2002. kojom se utvrđuju zdravstvena pravila koja se odnose na nusproizvode životinjskog podrijetla koji nisu namijenjeni prehrani ljudi

[[8](#footnote-29081-8-backlink)]8 Člankom 5. stavkom 1. točkom (g) Pravilnika o nusproizvodima životinjskog podrijetla koji nisu za prehranu ljudi (»Narodne novine«, broj 87/09) su preuzete odredbe članka 5. stavka 1. točke (g) Uredbe (EZ) br. 1774/2002 Europskog parlamenta i Vijeća od 3. listopada 2002. kojom se utvrđuju zdravstvena pravila koja se odnose na nusproizvode životinjskog podrijetla koji nisu namijenjeni prehrani ljudi

[[9](#footnote-29081-9-backlink)]9 Nacionalno zakonodavstvo kojim se prenosi zakonodavstvo Europske unije i zakonodavstvo Europske unije koje će se primjenjivati izravno po pristupanju EU

[[10](#footnote-29081-10-backlink)]10 Člankom 17. Pravilnika o nusproizvodima životinjskog podrijetla koji nisu za prehranu ljudi (»Narodne novine«, broj 87/09) su preuzete odredbe članka 17. Uredbe (EZ) br. 1774/2002 Europskog parlamenta i Vijeća od 3. listopada 2002. kojom se utvrđuju zdravstvena pravila koja se odnose na nusproizvode životinjskog podrijetla koji nisu namijenjeni prehrani ljudi

[[11](#footnote-29081-11-backlink)]11 Pravilnikom o načinima i uvjetima odlaganja otpada, kategorijama i uvjetima rada za odlagališta otpada (»Narodne novine«, broj 117/07) su preuzete odredbe Direktive Vijeća 1999/31/EZ od 26. travnja 1999. o odlagalištima otpada

[[12](#footnote-29081-12-backlink)]12 Nacionalno zakonodavstvo kojim se prenosi zakonodavstvo Europske unije i zakonodavstvo Europske unije koje će se primjenjivati izravno po pristupanju EU

[[13](#footnote-29081-13-backlink)]13 Člankom 24. stavkom 1. točkom (b) Pravilnika o nusproizvodima životinjskog podrijetla koji nisu za prehranu ljudi(»Narodne novine«, broj 87/09) su preuzete odredbe članka 24. stavka 1. točke (b) Uredbe (EZ) br. 1774/2002 Europskog parlamenta i Vijeća od 3. listopada 2002. kojom se utvrđuju zdravstvena pravila koja se odnose na nusproizvode životinjskog podrijetla koji nisu namijenjeni prehrani ljudi

[[14](#footnote-29081-14-backlink)]14 Nacionalno zakonodavstvo kojim se prenosi zakonodavstvo Europske unije i zakonodavstvo Europske unije koje će se primjenjivati izravno po pristupanju EU

Pravilnik, NN 96/2009-2391